Nordjyllands Politi er tirsdag ved middagstid talstærkt til stede på en adresse på Stigsborgvej i Nørresundby. En mand er fundet død, og politiet betegner dødsfaldet som mistænkeligt. Det oplyser vagtchef Poul Fastergaard til TV2 Nord. Vagtchefen kan ikke udtale sig i detaljer omkring fundet, men han oplyser dog, at det er nogle omstændigheder omkring fundet, der gør, at politiet betegner det som mistænkeligt. Søger med hundepatruljer Politiet modtog anmeldelsen tirsdag kort før klokken 11, og det er i området omkring Stigsborgvej 60, at politiet er til stede med blandt andet indsatsleder, hundepatruljer samt efterforskere. Politiet har spærret området af. Nordjyllands Politi har i øjeblikket ingen yderligere informationer af hensyn til efterforskningsarbejdet. Undersøgelser afsluttet Omkring klokken 16.30 udsendte Nordjyllands Politi et tweet på Twitter om, at man havde afsluttet undersøgelserne på findestedet. Nordjyllands Politi skriver, at der er tale om tragiske omstændigheder, og at de pårørende er underrettet.

Opsummering:
Nordjyllands Politi er tirsdag over middag til stede på en adresse i Nørresundby, hvor der er fundet en død mand.